khistorydata/jeongjo-sjw-relations huggingface dataset:
정조 24년
庚申三月二十五日辰時上御誠正閣藥房入診入侍時藥房都提調李時秀提調李秉鼎副提調李集斗記事官洪奭周記注官金景煥承膺祚直閣金近淳醫官柳光翼金孝儉白成一李敬培李惟鑑以次進伏訖上曰同副承旨入侍出榻敎同副承旨曺錫中進伏時秀曰日氣稍冷聖體若何上曰一樣矣時秀曰寢睡水剌之節若何上曰一樣矣時秀曰王大妃殿氣候若何上曰一樣矣時秀曰惠慶宮氣候若何上曰一樣矣時秀曰腫處今已夬臻完合乎上曰尙未完合下情不勝悶然矣近淳曰今日臣以春坊下番當入召對而適値入診故先爲登筵矣上曰然則先退也近淳退出上曰昨日文所榜目之請承傳色入啓者豈成說乎雖大臣爲命官之科除非殿試與謁聖則榜目初不請承傳色況初試乎至於二三所則東宮入達之榜目亦入於政院云尤違格例矣近來政院擧行每每如是而至於吏胥亦無一諳熟古例者甚爲悶然矣時秀曰昨日文二三所榜目入啓時試官之直詣賓廳承旨之隨往請承傳色入啓已是昧例侍講院入達件竝傳於承傳色尤係做錯當該試官及承旨竝從重推考何如上曰今番之科似此處皆欲闊略勿推此後嚴飭可也出擧條時秀曰恩賜給分人試取之規例使別坐各捧附之原榜末端而今番三所初不別坐只令紙頭書恩賜二字與他券混同作軸畢竟給分人之見漏於榜目者至於九人云事極疎忽當該試官竝從重推考何如上曰今番場中在所寬恕不察之罪在於試官擧子則付之榜尾可也出擧條上曰紙品之前後嚴飭何如而今番一所榜目又用厚紙此等處政院亦宜察飭矣錫中曰近來紙用之貽弊前後飭敎何如而以今番一所榜目紙觀之紙品之敦厚大違常用此雖微細是亦不遵朝令之一端不可無警當該試官推考此後科場嚴飭主掌官俾無如前之弊何如上曰今番則勿推此後嚴飭可也出擧條時秀曰方當東作之節守令不可一日曠官今則初試已過以科由上京而未入格守令自廟堂已爲嚴飭還官而其中或有托以事故不卽下去者這卽草記變通事分付該曹何如上曰依爲之其餘則三日內下送後使之草記未下直守令當日辭朝可也出擧條時秀曰議藥同參金景勳遭故作窠其代以前銜柳曾模還差康晉成實病已久減下何如上曰依爲之出擧條時秀曰醫官使之入診何如上曰置之時秀曰聞提調言則羅蔘又爲點退云可悶矣秉鼎曰臣與諸醫官看品擇捧而無一可合者僅就其中捧置三四兩該道伯當爲請罪而日前草記纔已還下故姑未敢爲之矣上曰請罪反涉無實各別嚴飭俾毋敢更或如此也秉鼎曰今四月令進上全羅道求禮縣靑大竹來到故臣與都提擧同坐一一看品則不但體樣之細小合計二十五箇內九箇窳曲二箇枯黃十四箇節促肉薄截爆取瀝初非可論兩南靑大竹之自各該邑特令直納實出於軫念民弊之聖意而行之數年擧行漸弛至有此全數不合用之弊御供事體何等嚴重而敢以此等無用之竹苟充上納事之駭然莫此爲甚道臣雖不看品若能預先嚴飭則寧有是理當該道臣全羅監司趙宗鉉從重推考當該封進官求禮縣監洪彝浩令該府拿問嚴處何如上曰依爲之出擧條時秀曰以臣所見亦甚駭然不可不論罪矣上曰此亦紀綱所在矣秉鼎曰監司則旣不看品本院亦不還送故有如此之弊大抵幺麽一守宰之以御藥事說弊陳疏者臣已以爲非矣上曰竹田事亦屢申飭而竹田不治竹安得不漸無乎時秀曰竹田事亦必有爲弊於民者故漸就抛置若利歸於民則何憚而不爲乎秉鼎曰各道捧上之草材亦多不成樣者故昨亦多數退却矣靑大竹亦當退却乎上曰竹則姑勿退却也仍命藥房先退命書傳敎曰戶禮換房又命書傳敎曰禮房承旨馳詣明陵奉審摘奸局內諸陵一體奉審以來上曰弘文提學牌去來知入賤臣承命出問回奏曰牌不進矣錫中曰弘文提學黃昇源牌不進推考傳旨今方捧入而三日製命下之後如是違牌事甚未安更卽牌招何如上曰依爲之出擧條上曰近來政院事誠多悶然矣知申已老矣如同副者須留意院務以爲鍊熟之地也朝廷事務後進當學於先進亦猶科場之有勝接而顧今出入院中之人全無可以取法者在前則喉舌之任必有主管習熟之人先朝時尹東昇鄭尙淳金華鎭金應淳諸人固皆以諳練見稱而近來則如徐有防洪仁浩之熟於擧行者亦不可復得矣爲承宣者固不可無氣力而若或胡叫亂嚷過於劻勷則其所號令者不足爲號令而反爲損體之歸此亦在所當戒矣集斗曰人才之杳然莫近日若我國用人專在科目而科場之所取者旣無足以鳴國家之盛則其進而位于朝也亦安望其爲需世之才乎上曰科場之得人亦豈易乎今番科作三所之賦則稍勝矣三所試官如申鳳朝者自是科賦實才矣申鳳朝之賦崔光泰之每文優如皆是近日科儒中所難得者近來抄啓之盛亦當以甲寅選爲最矣集斗曰誠然矣上曰筵體之不嚴亦是承宣之責而公朝與燕朝事體又異此後承宣每於朝儀所關隨卽糾正則雖一次推考亦未必不有益於國體矣仍命退承史以次退出
정조 24년
庚申三月二十五日申時上御便殿三日製科次入侍時行都承旨李集斗同副承旨曺錫中假注書李允謙記注官金景煥承膺祚弘文提學黃昇源藝文提學李秉鼎對讀官校理李之聃修撰閔師宣以次進伏訖集斗曰科次入侍有命而對讀官金近淳未及待令推考何如上曰依爲之出擧條直閣金近淳追後進伏上曰藝文提學亦爲分考可也昇源秉鼎承命考券錫中曰內閣提學金載瓚當爲同參考試而今日牌不進當更請牌招乎上曰置之上曰儒生試紙自有定用之紙而今見試券長短不齊此亦違式之一端竝書違字可也考券訖命書傳敎曰三日製居首三下一幼學尹定鎭直赴會試之次三下生員李永老幼學李憲成各給二分仍命退諸臣以次退出
정조 24년
行都承旨李集斗緣故出左承旨崔獻重坐直右承旨南履翼坐左副承旨任希遠坐直右副承旨高廷憲坐同副承旨曺錫中坐注書洪奭周仕直金啓溫病假注書李允謙仕事變假注書李致祜仕
정조 24년
崔獻重啓曰御營廳將官來言今日本廳軍兵日次私習云矣敢啓傳曰知道
정조 24년
傳于曺錫中曰同副承旨入侍
정조 24년
以日次儒生殿講書啓傳于任希遠曰上齋生中年少生進之屢次應講者皆不赴講士習可駭卽令家近泮堂溯考書啓抄出草記當有處分而應製爲先拔之
정조 24년
傳于崔獻重曰今番園所春植木時衛將李益賢亦爲效勞而昨年承傳果已收用乎與履歷問于該曹使之草記
정조 24년
任希遠以弘文館言啓曰本館上番闕直事甚未安應敎金銑卽爲牌招入直何如傳曰允
정조 24년
以應敎金銑牌不進罷職傳旨傳于任希遠曰只推
정조 24년
李集斗以侍講院言啓曰兼弼善韓用鐸時無職名令該曹口傳付軍職何如傳曰允
정조 24년
崔獻重以兵曹言啓曰今月二十九日一內禁軍番次而該番將閔光升身病猝重勢難供職呈狀乞遞實病旣如此則不可强令察任改差其代口傳差出何如傳曰允
정조 24년
兵曹口傳政事以吳載重爲內禁衛將副護軍韓用鐸單付
정조 24년
任希遠以禮曹言啓曰因驪州牧使金熙朝奉審執頉英陵寧陵丁字閣樑上塗灰間間剝落處正間與挾間區別報來後更爲稟處事回啓蒙允矣卽接該牧使所報則兩陵寢丁字閣樑上塗灰剝落處非正間而俱是挾間爲辭矣依定式從便修改事知委擧行何如傳曰允
정조 24년
任希遠以弘文館言啓曰本館上番闕直事甚未安修撰尹命烈副修撰安策竝卽牌招以爲推移姑陞入直之地何如傳曰允
정조 24년
任希遠以成均館行大司成意啓曰庭試文科三所恩賜儒生見漏人昨以追錄原榜入啓而未及入錄四人今始來呈帖文臣之不能致察惶恐待罪未入錄四人原榜目末一體入錄何如傳曰允
정조 24년
崔獻重以兵曹言啓曰全羅道海南居幼學朴鳳來樂安居幼學張奎福等上言啓下臣曹而限內俱不現身依定式勿施何如傳曰允
정조 24년
曺錫中以義禁府言啓曰再明日親臨春塘臺春到記試取時本府都事七員赴擧都事丁若衡本府入直都事金應一當直入直都事洪章煥武一所禁亂官進去而武二所禁亂都事武三所禁亂都事集春門禁亂都事靑陽門禁亂都事公事回公都事無以推移假都事五員令該曹口傳各別擇差以爲分排之地何如傳曰允
정조 24년
崔獻重以壯勇營言啓曰謹依下敎今此慶科庭試時北道摩嶺以北擧子未及掛單人及未入格之類試取小布一巡一中以上入格人別單武三所試取柳葉箭邊二中講粗以上兩技入格人與柳葉箭邊二中以上單技入格之人竝爲別單修正以入之意敢啓傳曰知道遠人豈可滯留別單出給兵曹再明日西北別付料試射時待令而試所兩技入格者單技入格者小布四中者試以小布未掛單未入格之小布入格者當以柳葉箭貫革區別試取矣試記各各修正事分付嶺北之頭站吉州爲千三百餘里則三甲之俱爲千有三四百里者若不竝擧則是豈一視之意乎三所入格中單技兩技之類昨日試官申鴻周等分送三所抄出以來後別單書入再明日一體待令亦當試以柳葉箭貫革而關西之江界亦爲一千三百餘里用右例濟州武士留待殿試者亦令兵曹一體待令可也
정조 24년
崔獻重以壯勇營言啓曰謹依傳敎今此慶科庭試時武二所江界擧子武三所三水甲山擧子試取中兩技入格及單技入格人竝爲別單修正以入之意敢啓傳曰知道付之兵曹可也
정조 24년
崔獻重以庭試武一所試官意啓曰臣所今日平明開場柳葉箭自堂字仍爲試取捧講之意敢啓傳曰知道
정조 24년
崔獻重以武二所試官意啓曰臣所今日平明開場鐵箭自盈字半字試取而入格者講書兼試之意敢啓傳曰知道
정조 24년
崔獻重以武三所試官意啓臣所今日平明開場自儀字柳葉箭試取而仍爲捧講之意敢啓傳曰知道
정조 24년
崔獻重以庭試武一所試官意啓曰臣所今日柳葉箭應射擧子自堂字至慶字半字五百三十五人內入格一百十五人通計前五日則合爲五百五十人講入格三十一人通計前五日則合爲二百三十一人矣柳葉箭今已畢試鐵箭鱗次試取而元防牌外加設一防牌鐵箭入格擧子仍爲捧講之意敢啓傳曰知道
정조 24년
崔獻重以武三所試官意啓曰今日臣所柳葉箭應射擧子自儀字至同字七百三十人內入格三十一人仍爲試講講入格十五人矣自開場日至今日柳葉箭入格合六百八十人講入格合二百五十一人而柳葉箭今已畢試鐵箭元防牌外加設三防牌合四防牌自天字試取而隨其入格兼試講書之意敢啓傳曰知道
정조 24년
崔獻重以武一所試官意啓曰臣所今日鐵箭應射擧子自天字至宇字半字二百四十五人內入格六人講入格五人而日暮姑停之意敢啓傳曰知道
정조 24년
崔獻重以武二所試官意啓曰臣所今日鐵箭自盈字半字至成字半字應射擧子八百人內入格一百二十一人兼試講書入格四十人矣日暮姑停之意敢啓傳曰知道
정조 24년
崔獻重以武三所試官意啓曰今日臣所鐵箭應射擧子自天字至收字半字一千八十人內入格五十五人仍爲試講講入格四十七人而收字未畢試日暮姑停之意敢啓傳曰知道
정조 24년
兵曹啓目粘連觀此北部居幼學羅應澈南部居幼學金昌煥京畿交河居出身李恒吾慶尙道安東居幼學裵縑咸昌居幼學金鍾晩密陽居幼學金汝海忠淸道淸安居幼學李雨栽等上言內辭緣則羅必觀以京居人今春入於蒙恩陞資之中而其地閥未及詳知見漏於僉樞排擬之際矣今聞爲士族分明云後日各道老人僉樞排擬時一體擬入計料爲白乎旀金孝先李遇春裵行範金擎魯李培完其祖先與至親立朝仕宦雖是士族同樞卽二品實職而子孫呼籲亦係干恩有難許施是白乎旀金泰有無顯祖與親戚中知名仕宦者矣在前甲寅各道老職啓聞後自銓曹竝爲區別士族其中可擬同樞者皆已排望蒙點則今於六七年之後不可因其呼籲續續許施竝只上言內辭緣置之何如判付啓所謂該曹之取捨太不分明亦欠公正乙仍于蹕路呼籲猥越相續究其本則該曹之責也是置近欲矯此弊付之該道區別狀聞而旣往之不均如許則豈可全責於上言者乎所訴諸人俱非常賤可知是如乎竝只依願施行爲良如敎
정조 24년
禁府啓目高敞前縣監申百祿原情云云傳旨問目內辭緣泛稱遲晩刑推得情何如判付啓除刑推議處照律區別功議勘放後草記爲良如敎又照目對讀官李之聃矣筵席考試事體莫嚴而有所酬酢於考券之際事甚未安罪笞五十收贖解見任私罪奉敎分揀放送爲良如敎
정조 24년
庚申三月二十六日辰時上御重熙堂同副承旨入侍時同副承旨曺錫中假注書李允謙記注官金景煥承膺祚以次進伏訖上命書傳敎曰再明日兩本宮衣幣香燭親傳後摛文院門外祗迎仍爲開場試取處所則春到記製述新舊選抄啓文臣三月朔親試朔試射一番內禁衛春孟朔試射西北別付料軍官每年三月親臨試射及濟州武士磨嶺以北武士三甲江界武士別爲試記待令之類試射皆於春塘臺爲之以此分付又命書榻敎曰殿講到記今日夕食堂後收取製述到記明日夕食堂後收取而左副承旨進去又命書傳敎曰明日齋宿處所以摛文院爲之出宮門路當由萬寧門該房知悉先詣眞殿行禮後出宮待下敎只入正時又命書傳敎曰左承旨許遞今因言端聞之工議未經承宣云此代工曹參議高廷憲除授牌招察任錫中曰左承旨韓用鐸許遞事命下矣兼帶司饔副提調之任更當以他承旨受點而望筒之頻數書入太涉煩瀆春坊亦旣有兼帶副提調之例此後以承旨兼春坊而只遞承旨者合有變通之道何以爲之乎上曰此後如此之人勿遞可也出擧條仍命退承史以次退出
정조 24년
行都承旨李集斗齋宿行左承旨曺允大齋宿右承旨南履翼齋直左副承旨尹序東齋宿右副承旨韓致應齋宿同副承旨曺錫中齋直注書洪奭周齋宿金啓溫病假注書呂東植齋直事變假注書李致祜仕
정조 24년
大駕詣摛文入堂內後內閣政院玉堂藥房口傳問安答曰知道
정조 24년
李集斗啓曰來初一日輪對日次矣敢稟傳曰停
정조 24년
傳于李集斗曰禮房承旨馳詣受香所奉審摘奸以來李允謙奉命代以呂東植爲假注書
정조 24년
吏曹口傳政事以金祖淳李魯春爲同義禁
정조 24년
注書洪奭周赴試代李泳夏爲假注書
정조 24년
承旨前望單子入之曺允大尹序東韓致應落點
정조 24년
傳于李集斗曰承旨房仍都承旨爲禮房
정조 24년
吏曹口傳政事以尹光普李基讓爲同義禁
정조 24년
曺錫中啓曰今此試官望中時無職名人令該曹口傳付軍職何如傳曰允
정조 24년
李集斗以成均館一同成均意啓曰上齋生中年少生進之屢次應講者皆不赴講所士習可駭卽令家近泮堂溯考書啓抄出草記當有處分而應製爲先拔之事命下矣臣謹依聖敎取考上齋生書啓則洪仁榮鄭錫猷金周默安光集李用正朴宗薰李尙愚李得賢徐鼎輔安光宇李如愚蔡顯國洪樂玄任履周鄭弼東李㷞李志淵等十七人從前屢遭應講而今忽巧占便宜誠極駭然依下敎爲先拔去於應製以待處分外此難保無見漏者而臣旣未能一一記得留置泮中之前後書啓倉卒擧行末由持來只以啓下書啓中臣之曾所慣見者抄出以聞之意敢啓傳曰知道此外使之自首退去後草記可也
정조 24년
李集斗以成均館一同知館事意啓曰因本館草記傳曰知道此外使之自首退去後草記可也事命下矣臣於昨夜草記之後取來近年上齋生書啓一一溯考則權中敏南秉寬任壽益閔宗爀李壽薰等五人亦果前已屢講今忽不赴故一體拔去於應製竝使之退去而此外問諸儒生更無自首者昨夜草記中李志淵以西齋色掌應講而當初書啓誤爲疊錄未免混被拔去此則使之依例赴講而緣臣昏憒事事做錯誠不勝惶恐之意敢啓傳曰知道
정조 24년
李集斗以吏曹言啓曰卽接掌樂院牒報則以爲明日親臨春塘臺到記儒生殿講時本院正當以協律郞進參而時未差代卽速差出以爲擧行之地云掌樂院正未差之代口傳備擬以入之意敢啓傳曰知道
정조 24년
吏曹口傳政事以鄭澣爲掌樂正閔命爀爲司成金履喬爲直講安廷善爲典籍
정조 24년
李集斗以吏曹言啓曰今此雩祀壇祭亞獻官前承旨徐有聞時無職名令該曹口傳付軍職何如傳曰允
정조 24년
李集斗以吏曹言啓曰今此光陵忌辰祭典祀官兼大祝前典籍李德鉉時無職名令該曹口傳付軍職何如傳曰允
정조 24년
曺錫中以都摠府言啓曰今日入直內三廳武兼禁軍及軍兵等當爲中日習射而摛文院齋宿相値不得爲之之敢啓傳曰知道
정조 24년
曺錫中以兵曹言啓曰宣傳官李省淵南錫九等呈狀內今月二十五日試射時俱蒙直赴殿試之恩典所帶之職依例遞改云矣李省淵係是南行窠不可仍帶改差南錫九所帶加設南行窠減下明日試射時宣傳官侍衛不可不備改差之代口傳差出何如傳曰允安光贊三中五分之後帳殿呼新來則敢欲仍帶尙不呈狀爲先汰去可也
정조 24년
兵曹口傳政事以李光道安光質爲宣傳官
정조 24년
曺錫中以備邊司啓曰今此庭試殿試時試紙例當用名紙而纔經初試市上試紙似多苟簡京外儒生恐或難辦且試券旣皆易書則試紙之稍有異同別無所關無論名紙與附紙通瀜用之之意預爲分付何如傳曰允
정조 24년
曺錫中以訓鍊都監言啓曰今三月二十八日春塘臺親臨春到記儒生殿講製述時因兵曹節目東營軍四十五名哨官李鎭國集春營軍四十五名哨官沈鍾奎率領設布帳外排立而待標信擧行依定式北營標下軍三十名除標信除出別將具明遠率領集春門外把守雜人一切嚴禁事畢後各還直所之意敢啓傳曰知道
정조 24년
曺錫中以御營廳言啓曰今三月二十八日春塘臺親臨春到記儒生殿講製述時依兵曹節目建陽門入直軍二十名銅龍門入直軍二十七名內各留營直五名該入直將官率領仍直餘皆待標信除出新營入直別將申大觀哨官金楗率領設布帳外排立而事畢後各還本處入直之意敢啓傳曰知道
정조 24년
曺錫中以庭試武一所試官意啓曰臣所今日平明開場鐵箭應射擧子自宇字仍爲試取捧講之意敢啓傳曰知道
정조 24년
曺錫中以武二所試官意啓曰臣所今日平明開場鐵箭自成字半字試取而入格者兼試講書之意敢啓傳曰知道
정조 24년
曺錫中以武三所試官意啓曰臣所今日平明開場自收字鐵箭試取而仍爲捧講之意敢啓傳曰知道
정조 24년
曺錫中以庭試武一所試官意啓曰臣所今日鐵箭應射擧子自宇子至體字半字五千九百七十人內入格六十人昨日入格六人合爲六十六人講入格五十人昨日入格五人合爲五十五人而日暮姑停之意敢啓傳曰知道
정조 24년
曺錫中以武二所試官意啓曰臣所今日鐵箭自成字半字至崑字應射擧子一千二十五人內入格二百四十九人兼試講書入格二十三人矣日暮姑停之意敢啓傳曰知道
정조 24년
曺錫中以武三所試官意啓曰今日臣所鐵箭應射擧子自收字至生字半字一千三十人內入格一百二人仍爲試講講入格八十一人而生字未畢試日暮姑停之意敢啓傳曰知道
정조 24년
禁府啓目丹城前縣監尹可基原情云云問目內辭緣泛稱遲晩刑推得情何如判付啓除刑推區別功議考律勘放後草記爲良如敎
정조 24년
曺錫中以義禁府言啓曰時囚罪人申百祿原情公事判付內除刑推議處照律區別功議勘放後草記事命下矣申百祿本府議啓內還穀事體何等嚴重而流來積逋不思釐正之道徒爲彌縫之計因循掩覆虛錄磨勘數甚夥然揆以糴法萬萬痛駭以此照律罪取考律文則大典通編倉庫條有曰還上虛錄反作守令徒三年定配又五年禁錮推斷條有曰犯私罪杖一百以上告身盡行追奪矣申百祿十二代祖叔舟佐翼功臣云功減一等告身盡行追奪江原道襄陽府連倉驛徒二年半定配又五年禁錮而以議啓內辭意具罪目依例發遣府書吏押送配所何如傳曰依他囚例勘放可也
정조 24년
曺錫中以義禁府言啓曰申百祿告身盡行追奪江原道襄陽府連倉驛徒二年半定配又五年禁錮草記批旨內依他囚例勘放可也事命下矣申百祿依柳頤玄等例徒二年半定配收贖告身盡行追奪又五年禁錮之意敢啓傳曰知道
정조 24년
日次儒生殿講上齋生製述御考榜表三上進士姜履元三中進士李鍾夏三下進士李在誠李鋐生員權徹進士柳佺趙庭和草三下生員閔箕世金鐮次上進士李志淵尹礪相沈鍒李漢崇金鼎元朴長殷幼學李英雲生員鄭東元草次上進士孟欽圭生員金冕鎭進士吳彦先柳諶林星鎭生員鄭夏容進士南履默生員李得養進士柳諫體怪進士宋志和賦三上進士尹箕煥三中一進士李台升三中生員李若洙三下進士李運英生員宋文晦草三下生員李鐸遠進士李禮曾生員柳溵進士金煥奎李敎明趙良鎭次上進士成致商生員黃仁紀生員李光輔進士尹世東朴綺壽生員李仁昇鄭南九進士金用默生員尹會東韓錫朝進士閔致孝幼學朴晩壽進士蔡一揆丁好三柳之和生員姜必祜朴義謙李翼榮進士李東師金鎭白草次上幼學尹定鎭進士金在浩生員鄭述周金炳翼進士南鼎寬生員韓弘德進士李麒峻金達聲生員天命翊進士沈湜宋暹沈常鎭生員沈英錫進士蔡弘一趙毅淳崔壽亨生員成永愚進士李光顯申惠淵進士崔楨勳洪範龜洪履黿李審度生員李修演李永運進士韓海昇生員金鍾和進士趙匡鼎韓廷維違格幼學李重溫李憲成御題擬宋江公望謝以杖擊鷴顧左右命刻姓名於杖以志忠諫表試券三上進士姜履元憂時伏靑愧乏鐵面之風采自起放白更記杖頭之姓名烏可忘乎鳥乃去矣伏念臣譽蔑立鵠誠抱批龍鳳飛延和之殿愧李綱之風稜衣牽慶善之宮慕魏徵之忠讜顧乏殿上擊蒼鷹之譽竊效宮中諫白鷴之悃名慙秋天之鶚上幸忝笏冠之班誠切朝陽之鳳鳴猥陳禽荒之戒周王沿畔非不貴翯翯之禽唐帝袖中顧安用翩翩之鷂雖愚忠自附於逐雀豈聖心特恢於放鸚叫雲深誠臣自許以攀鱗附翼見月歸思君何忍其鎩羽鍜毛解網之盛德方恢縱仰珍禽之不畜斷罟之微忠難格敢望直臣之是褒何圖開簾之餘更紆銘杖之寵放逸翮於雲際親自開籠記賤臣於天衷顧命書策漢朱雲之宮檻旌直君雖過譽魯宗道之殿壁題名我豈敢當孰不扶杖聽詔實感以鳥紀官鵰籠羽毛已看入雲飛去賤臣名字何安自天題來鴻鵠之志安知始莫測畜禽之聖意烏鳶之卵是惜今乃仰求鳳之宸心玆蓋伏遇皇帝陛下屬猪中興泥馬南渡惟賢是寶法周后之戒獒異物不求慕晉帝之焚雉遂推鴻渥亦及駑才臣敢不事君以忠爲臣盡道雙鳳闕裏縱乏贊贊之譽噤烏臺前庶效謇謇之悃御題出車六章如秋霜春風賦三上進士尹箕煥旌竿凝以白露風獵獵而東隨腓劍頭而百卉明陣角而千花聲轔轔而入郊春與秋其代序掬威愛之竝濟括涼燠之同圓歌六月而薄伐夙矢文而揚武弧矢耀而北征車馬蒐而東徂溫溫德而且怒雜干戚而交舞城于方而命仲十乘啓於涇陽麾白旆而飾威肅黃鉞而揚靈行歌闋於采芑武功濯而耆定俄元戎之奏凱導歡情於室家征車返而色康戰袍解而顔怡敦瓜宛其入見一團和於班馬王師赫而且溫氣象分於前後承金氣而執訊襲木德而振旅天機斡以月令霜旣嚴而風暄秋光透於去轍春意滿於歸轅參玄機而竝觀仁與義於行師時振衣而謂載節播穀而言歸車前吟其草蟲和鶬鶊而喈喈后貞觀而代天爛一張而一弛招蓐收而按節倏句芒之布和推人情於喜怒叶天序於慘舒布霜露而設敎在上人之推移恢一戎之赫業播二南之餘化丌遺什而朗誦憬周后之宏圖颺皇威於朔野非得已於使爾淸晝報以月捷顔一解於四海調元氣於玉燭春萬國而都是瞻璇題而拜稽仰聖意於攸在
정조 24년
行都承旨李集斗坐行左承旨曺允大坐右承旨南履翼坐左副承旨尹序東坐右副承旨韓致應坐直同副承旨曺錫中坐直注書洪奭周病金啓溫病假注書呂東植仕直李泳夏仕事變假注書李致祜仕
정조 24년
傳于曺錫中曰科次入侍
정조 24년
傳于曺錫中曰坐直承旨入侍入格儒生同爲入侍
정조 24년
同成均前望單子入之黃昇源落點
정조 24년
尹序東以吏曹言啓曰上京守令三日內下送後草記事命下矣自臣曹催促則淸州牧使徐敎修忠州牧使安廷鐸延安府使李廷書北靑府使金思䄷加平郡守柳秉均金浦郡守洪百淳韓山郡守尹載伋槐山郡守李根咸陽郡守趙命喆金堤郡守李在翼信川郡守尹光垂咸興判官金基豐新溪縣令朴性圭金溝縣令李英紹永柔縣令尹心約平澤縣監兪殷柱石城縣監徐有昌尼城縣監李集玉淸安縣監李厚延新昌縣監任尙濂德山縣監朴民淳眞寶縣監李復鉉泗川縣監朴壽亨三嘉縣監朴獻源長水縣監李永瑗玉果縣監尹秤高敞縣監閔耆顯泰仁縣監李昌熙平康縣監趙鎭宣金化縣監朴宗龜藍浦縣監李敬簡俱爲下去安邊府使柳範休時在慶尙道安東地云發關該道使之卽爲還官之意敢啓傳曰知道安邊府使柳範休使之還官後狀聞可也
정조 24년
韓致應以賑恤廳言啓曰濟州武士三十三人下去來回糧令該廳題給事命下矣濟州武士三十三人回糧米各三斗式合米六石九斗分給之意敢啓傳曰知道
정조 24년
曺允大以兵曹言啓曰傳曰今番園所春植木時衛將前郡守李益賢亦爲效勞而昨年承傳果已收用乎與履歷問于該曹使之草記事命下矣謹依傳敎取考承傳官案則李益賢乙卯三月初六日以園所植木播種時監植奉安閣衛將未經三品則除三品事承傳而吏曹及臣曹尙今未及收用其履歷則初除守門將訓鍊主簿出六之後以都摠都事郭山郡守除拜矣敢啓傳曰知道待窠卽爲調用而申百祿效勞亦均近以前任守令事禁錮其在重其事之道何可徒守常憲乎禁錮則勿論該邑積逋亦非年數可考者同罪人照律禁錮則亦爲分揀事分付可也
정조 24년
曺允大以兵曹言啓曰卽接宣傳官廳牒報則宣傳趙達洙柳相奎凡於公役多不致愼故廳首隨事規飭輒致僨誤因循無罪則無以警他不得不具由論報兩人入啓汰去云矣該廳所報旣如是則不可仍置宣傳官趙達洙柳相奎汰去何如傳曰姑爲分揀可也
정조 24년
曺允大以兵曹言啓曰今日殿座時別雲劍李益運時無職名口傳付軍職何如傳曰允
정조 24년
曺允大以庭試武一所試官意啓曰臣所今日平明開場鐵箭自體字仍爲試取捧講之意敢啓傳曰知道
정조 24년
曺允大以武二所試官意啓曰臣所今日平明開場鐵箭自岡字試取而入格者講書兼試之意敢啓傳曰知道
정조 24년
曺允大以武三所試官意啓曰臣所今日平明開場自生字鐵箭試取而仍爲捧講之意敢啓傳曰知道
정조 24년
曺允以庭試武一所試官意啓曰臣所今日鐵箭應射擧子自體字至德字半字四千二百七十人內入格二百十六人竝再昨日昨日則合爲二百八十二人講入格一百六十九人竝再昨日昨日則合爲二百二十四人而日暮姑停之意敢啓傳曰知道
정조 24년
曺允大以武二所試官意啓曰臣所今日鐵箭自崗字至帝字應射擧子一千四百五十人內入格二百六十人兼試講書入格二十九人矣日暮姑停之意敢啓傳曰知道
정조 24년
曺允大以武三所試官意啓曰臣所今日鐵箭應射擧子自生字至麗字半字五十人內入格十三人講入格七人矣自開場日至今日柳葉箭及鐵箭入格都數七百九十七人內兩技入格三百七十二人三技入格八人而各技已爲畢試故今方修正榜目之意敢啓傳曰知道
정조 24년
義禁府啓目前黃海監司朴基正原情云云傳旨內辭緣汎稱遲晩所當請刑是白乎矣曾經侍從勿爲請刑載在大典通編議處何如啓斫之有剩勢固然矣餘不報司有非重松政之法意觀此爰辭難免其責其在杜後弊不可以不爲分疏直放加施不敍之典爲良如敎
정조 24년
曺錫中以義禁府言啓曰時囚罪人尹可基原情公事判付內除刑推區別功議考律勘放後草記事命下矣尹可基觀其所供與道啓多有相左之端其在覈實之道有難遽爾勘斷更令道臣逐條詳覈臚列狀聞後稟處何如傳曰允保放可也
정조 24년
曺錫中以義禁府言啓曰淳昌郡守李勉輝囚單子判付內不察之失在於該道何責推官乎以不應爲公罪區別功議勘律放送後草記未及拿囚同罪守令待拿囚依此囚例施行事命下矣長城府使李英敎係是同罪今已拿囚以不應爲事理重律杖八十收贖而其十一代祖琛翊戴功臣永安尉五寸親云功議各減一等杖六十以公罪收贖放送之意敢啓傳曰知道使之卽爲還任可也
정조 24년
庚申三月二十八日辰時上御摛文院咸興永興兩本宮衣幣香燭親傳入侍時行都承旨李集斗行左承旨曺允大右承旨南履翼左副承旨尹序東右副承旨韓致應同副承旨曺錫中記事官洪奭周假注書呂東植記注官金景煥承膺祚一提學金載瓚檢校直提學徐龍輔李晩秀原任直閣金勉柱檢校直閣沈象奎直閣金近淳以次侍立訖上具翼善冠衮龍袍出就位詣卓前奉審仍命封裹載瓚等以次封裹訖仍詣親傳位親傳訖仍命閣屬官以次奉安于彩輿仍出大門外詣版位命奉彩輿前進通禮跪啓請鞠躬上鞠躬祗迎訖領議政李秉模藥房都提調李時秀進奏曰侵早勞動聖體若何上曰一樣矣通禮跪啓請乘輿上乘輿入內閣門萬寧門還內諸臣以次退出
정조 24년
庚申三月二十八日辰時上御春塘臺抄啓文臣親試春到記儒生製述殿講內禁衛西北別付料軍官濟州武士摩嶺以北武士三甲江界武士試射入侍時行都承旨李集斗行左承旨曺允大右承旨南履翼左副承旨尹序東右副承旨韓致應同副承旨曺錫中假注書呂東植李泳夏記注官金景煥承膺祚原任直閣沈象奎以次侍立集斗奏儒生入門爲七百五十七人抄啓文臣入門爲二十人矣上曰昨日應製入格儒生自優等至次上以上人皆於行禮後入侍集斗曰優等人皆已入來次上以上人則旣無知委似未及盡爲待令矣引儀唱引試官以下抄啓文臣應製應講儒生及應射人行四拜禮訖試官讀券官左議政沈煥之右參贊黃昇源行護軍金祖淳對讀官弼善金翰東文學金㙆司書李寅采武所試官右議政李時秀兵曹判書趙鎭寬刑曹參判申大顯刑曹參議趙弘鎭僉知鄭學畊相禮李敬參訓鍊副正南衡中進伏煥之曰齋所經宿早朝臨殿聖體若何上曰一樣矣煥之曰王大妃殿氣候何如上曰一樣矣煥之曰惠慶宮氣候何如上曰一樣矣命書榻敎曰武所分所丹楓亭行上護軍金載瓚行大護軍徐有大兼內乘申鴻周校理李之聃都摠都事柳春源爲試官不老門戶曹判書李在學吏曹參判李書九宣傳官李格右通禮趙得永都摠都事李秉天爲試官仍敎曰禁將除肅拜直往分試所可也命昇源祖淳書箋題擬本朝內閣請印頒御定大學類義限午時抄啓親試儒生製述同題命揭之敎錫中曰大學類義卽予數十年費思纂輯之書而凡例則大學分章載朱子章句各章下抄錄眞西山衍義丘瓊山衍義補合而成書此意曉諭于諸生俾知題解可也命頒紙允大曰次上入格儒生今始知委雖未及入來先爲頒紙於入場儒生乎上曰先爲頒紙而如有雜遝攫紙之弊該儒生指名停擧勿爲頒紙可也今日儒生班次當爲整齊而大司成以實病不進同成均中無故者何人時秀曰同成均李秉鼎連爲呈告李晩秀俄已奉命出去矣命書榻敎曰大司成聞有實病同成均或奉命或呈告呈告及有實病人許遞同成均前望單子入之待下批牌招先入侍後謝恩命入格儒生頒賞三下以上各雅誦一件次上以上各內下壯紙一卷賜給後仍命陞殿進士姜履元尹箕煥等以次進奏職名上敎履元曰以爾文才何至今不第乎今日題解亦詳知之乎履元曰俄已聞知矣敎箕煥曰所作試券眞實才也儒生等未及退出禁軍應射人徑先發射上曰掌務官之擧行極爲駭然兵判出去決棍五度後各別嚴飭可也鎭寬承命出上曰講儒應講集斗曰捧講時事變假注書亦爲入來告牲乎上曰使之入來可也命書榻敎曰到記儒生殿講試官行刑曹判書李祖源吏曹判書徐龍輔漢城判尹李祖承加差下分所捧講又命書榻敎曰假注書李弘謙加差下儒生等以次應講應射人以次應射禁軍出身以柳葉箭片箭各一巡閑良以柳葉箭一巡應射摩嶺以北未及掛單及未入格而小布一中人竝以柳葉箭一巡應射兩技及單技入格人及小布四中人竝以小布一巡應射三水甲山江界擧子以柳葉箭一巡濟州除初試武士以小布一巡別付料之付料者以柳葉箭三巡竝分送丹楓亭未付料者以柳葉箭一巡分送不老門上曰貫革監的官擧行多不勤聲亦低微甚爲駭然問其姓名以入可也敎鎭寬曰都監哨官沈宗圭旣入試記又入環衛及其臨射則呼不云科體何等嚴重而如是慢忽極爲駭然至於前陪次知敎鍊官及日傘次知等今日擧行亦多無狀一竝拿入決棍可也鎭寬承命出錫中曰前黃海監司朴基正來到城外云禁府都事及奪符宣傳官使之先爲下直出去何如上曰先爲下直可也賤臣承命出傳鎭寬曰禁軍別將崔東岳終不入來故至送令旗招致而一向稱病此事則有關師律矣上曰此豈如是煩陳之事乎命書榻敎曰兵曹判書趙鎭寬推考命大顯進前上曰今番掌務官擧行去益駭然令兵郞決棍三度可也賤臣承命出傳抄啓文臣等以小布三巡應射訖命濟州武士入格人高昌贇關西遠射抄上鐵箭三矢一百七十步入格人玉載赫西北擧子入格人及內禁衛入格人等呼新來命書榻敎曰濟州武士三十三人下去時回糧令該廳題給上曰宣傳官李植做錯非細爲先記過拾箭時擧行甚慢忽曹司五衛將指名記過分軍部將決棍可也又敎曰宣傳官金魯甲咫尺帳前擧行可謂辱命萬萬駭然矣命書榻敎曰當該宣傳官金魯甲令兵判決棍汰去其代以加設人陞實上曰還內侍衛以保定門立之又敎曰諸試官收到記試券後詣閤可也敎錫中曰今日試射入格人直赴帖卽爲成給乘輿出靑陽門明光門由保定門萬八門還內諸臣以次退出
정조 24년
庚申三月二十八日午時上御便殿科次入侍時左副承旨尹序東假注書呂東植記注官金景煥承膺祚以次進伏訖上命試官入侍賤臣承命出傳與左議政沈煥之行大護軍黃昇源行護軍金祖淳行副護軍尹光顔弼善金翰東文學金㙆司書李寅采偕入進伏命入試券考第命同副承旨入侍賤臣承命出傳同副承旨曺錫中進伏上曰時限如已過持入收券單子事分付試所承旨也賤臣承命出傳行左承旨曺允大持收券單子進伏上曰限內作軸之外餘者當爲幾何允大曰收券則三百六十五張限後爲六十餘張場內儒生似爲五六十人矣上曰左副則出去以爲食代時更入之地也序東先退上曰考券易致日暮主文及讀券官分考好矣昇源祖淳承命分考考券訖上曰所選兩券中一則命官以爲優作一則主文及對讀官以爲優作予意則兩券皆合作別無優劣之可論竝爲賜第似爲無妨而如是則命官旣取一券主文亦取一券又以予意取一券亦無所不可矣俄者合考中別置一券之以三下書等者甚是佳作承旨持入也允大承命跪進仍命入承旨大筆及注書鍮硯親書三中等仍敎曰筆硯旣經御用筆則承宣持去硯則出給注書也賤臣出去持他鍮硯進伏拆榜訖允大以次讀奏命書傳敎曰今番春到記科次時命官所選二券若從衆則爲居二者未必不及於魁作予意則第三作尤似勝焉況今殿試隔日廣取亦好三中同等三人生員沈英錫閔耆顯進士趙庭和與講居首幼學李集運竝直赴殿試製述之次三下進士李文福直赴會試草三下進士尹箕煥朴鍟生員尹稹韓用成進士金獻行生員卞宗鎭講略幼學申澓金益耜朴宗璜李享柱權傛各給二分給分人付之初試榜尾之意分付仍敎曰入格儒生今日待令出榻敎仍命退諸臣以次退出
정조 24년
行都承旨李集斗坐直行左承旨曺允大坐右承旨南履翼坐左副承旨尹序東坐右副承旨韓致應坐同副承旨曺錫中坐直注書洪奭周鑄字所直金啓溫病假注書李泳夏仕直事變假注書李致祜仕
정조 24년
曺允大啓曰御營廳將官來言今日本廳軍兵日次私習云矣敢啓傳曰知道
정조 24년
曺允大啓曰臣允大壯勇衛戎器點考進去下直之意敢啓傳曰知道
정조 24년
曺允大啓曰臣依定式進詣明政門月臺壯勇衛戎器點考皆無頉仍以傳敎內辭意勞問則亦皆好在云矣敢啓傳曰知道
정조 24년
傳于南履翼曰右承旨入侍
정조 24년
傳于李集斗曰發遣吏郞諸執事淸齋與否摘奸以來
정조 24년
直閣金近淳啓曰二月朔日次儒生殿講上齋生製述御考給分人旣未承付之今番榜尾之敎許赴會試小帖不得成給之意敢啓傳曰一體許赴可也
정조 24년
南履翼以戶曹言啓曰臣在學與正郞臣李靖模進詣慶熙宮差備內及內各司依節目眼同看審後有頉處別單書入而修改則擇日擧行何如傳曰允
정조 24년
南履翼以戶曹言啓曰時御所內各司依定式發遣本曹正郞臣李靖模與兵曹參議臣成鼎鎭佐郞臣韓翼鎭東所衛將臣李燾西所衛將臣柳載河南所衛將臣崔在賢北所衛將臣金就明眼同看審後有頉處別單書入而修改則擇日擧行何如傳曰允
정조 24년
南履翼以賑恤廳言啓曰依下敎平安道經學生金道游回糧米三斗錢三兩題給之意敢啓傳曰知道
정조 24년
曺允大以兵曹言啓曰御營廳大旗手鄭漢佐漢佐子訓鍊都監馬兵景得俱以直赴殿試人今番慶科庭試別試殿試時當爲許赴而無論文武科父子之同時唱榜有違法式鄭漢佐則依例許赴其子景得待後科許赴之意分付何如傳曰允
정조 24년
曺允大以庭試武一所試官意啓曰臣所今日平明開場鐵箭自德字仍爲試取捧講之意敢啓傳曰知道
정조 24년
曺允大以武二所試官意啓曰臣所今日平明開場自鳥字試取而入格者講書兼試之意敢啓傳曰知道
정조 24년
曺允大以庭試武一所試官意啓曰臣所今日鐵箭應射擧子自德字至慶字一千二百人內入格八十五人通計前三日則合爲三百六十七人講入格二十人通計前三日則合爲二百四十四人矣各技皆已畢試今方修正榜目之意敢啓傳曰知道
정조 24년
曺允大以武二所試官意啓曰臣所今日鐵箭自鳥字至方字應射擧子三千四百人內入格二百五人兼試講書入格五十五人矣日暮姑停之意敢啓傳曰知道
정조 24년
曺錫中以義禁府言啓曰兵曹啓辭內今番園所春植木衛將李益賢除三品事承傳而尙未及收用事批旨內知道待窠卽爲調用而申百祿效勞亦均近以前任守令事禁錮且其在重其事之道何可徒守常典乎禁錮則勿論該邑積逋亦非年數可考者同罪人照律禁錮亦爲分揀事分付可也事命下矣申百祿禁錮勿論同罪人朴文絅柳頤玄尹在陽等禁錮亦爲分揀之意敢啓傳曰知道
정조 24년
曺錫中以刑曹言啓曰依下敎濟州定配罪人中應坐外遺漏者詳考曹在配案別單書入而頃因左副承旨曺錫中所啓批旨放未放遺漏之類査出報來之意發關諸道矣平安監司李泰永回移先爲來到而昌城成得伊楚山洪允基癸丑六月自捕廳押送兵營仍爲定配故前後徒流案及今番赦典不爲擧論云矣兩罪人同爲書入之意敢啓傳曰知道依判下施行可也
정조 24년
庚申三月二十九日辰時上御誠正閣右承旨同副承旨入侍時右承旨南履翼同副承旨曺錫中假注書李泳夏記注官金景煥承膺祚以次進伏訖命書榻敎曰敦寧都正崔昌迪入侍賤臣承命出與敦寧都正崔昌迪偕入進伏上曰老人筋力何以遠道作行而糧資鋪馬皆自官備給乎昌迪曰臣自備而來矣上曰今此除拜特出記念之意而年前知其精於經學故至今不忘矣年前上來時入侍於熙政堂乎昌迪曰臣未記得而其時與朴師轍及抄啓諸文臣同入筵席偏蒙異數矣上曰近日嶺西分敎官皆能善爲訓蒙乎昌迪曰分敎官安錫任年老不能盡職朴師轍則方勤勵爲之矣上曰老人有子孫幾人昌迪曰臣有子四人而內外子孫合爲十餘人矣上曰老人子孫中上京人使之來待閤外老人出去時率去可也賤臣承命出傳上曰新印雅誦朱書百選等書老人皆見之乎昌迪曰臣未得見矣命書傳敎曰已自年前被選上來屢召前席討論經旨又於內閣講製抄啓文臣課講之日與前府使朴師轍同入筵中反復論難者幾半日其後除邑試其吏才近又年至於壽資欲見其面特除都正今因肅拜又見之聞欲數日間還鄕云下去時分付沿路道臣給糧資鋪馬因此今始覺之前都正安錫任前府使朴師轍皆除分敎官此人則姑不竝擧前爲之兩人俱在嶺西而此人在嶺東嶺東亦當置一窠敦寧都正崔昌迪亦差江原道嶺東分敎官使之專意訓課新印雅誦朱書百選等書令內閣具有旨分送三敎官處關東人士先從朱子之書肄講知之若茶飯菽粟則其效必有之其可忽哉此意一體下諭仍敎曰分敎官官敎卽爲安寶勿令老人遲待可也敎昌迪曰近日關東海弊何如昌迪曰此則臣未聞知矣命退諸臣以次退出
정조 24년
庚申三月二十九日辰時上御重熙堂同副承旨入侍時同副承旨曺錫中假注書李泳夏記注官金景煥承膺祚以次進伏訖上曰直閣入侍賤臣承命出回奏曰直閣金近淳今日開講入去云矣上曰前假注書呂東植昨日入侍筵說構出後出去事分付賤臣承命出傳以江原道三陟杆城御史權晙狀啓命書傳敎曰三陟府民家被燒夥然爾旣在隣邑倅使之往審民情後狀聞矣觀此狀本初二日被燒念間過半結構入處而該倅之殫竭董飭其誠可嘉不負特畀之意該府使李壽彬上弦弓一張賜給待其上京使之親受擧行諸條爾果皆善爲之尾錄三條中卄餘疋何可責徵於燒戶乎蕩滌事分付第二條依施第三條居民金玉燁出義氣捐己物救助於近百戶者甚爲嘉尙帖加成送祗受後付之該倅爾則杆城歷見後復路事回諭上曰關東分敎官官敎啓下前先爲安寶給送可也賤臣承命出傳錫中曰二月朔日次儒生製述給分人會試許赴事命下矣講略儒生亦有給分之敎則似當一體許赴故敢此仰達矣上曰依爲之出擧條命退承史以次退出
정조 24년
行都承旨李集斗坐左承旨未差右承旨南履翼坐左副承旨尹序東坐直右副承旨韓致應坐同副承旨曺錫中坐直注書洪奭周仕金啓溫病假注書李泳夏仕直事變假注書李致祜仕
정조 24년
藥房都提調李時秀副提調李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿世子宮藥房口傳問安答曰知道
정조 24년
尹序東啓曰御營廳將官來言今日本廳軍兵日次私習云矣敢啓傳曰知道
정조 24년
傳于曺錫中曰同副承旨馳詣宗廟景慕宮奉審摘奸以來傳于李集斗曰禮房承旨馳詣雩祀壇奉審摘奸以來傳于尹序東曰左副承旨入侍傳于曺錫中曰吏刑換房
정조 24년
傳于李集斗曰政官牌招開政傳于曺錫中曰有司堂上入侍
정조 24년
傳于曺錫中曰再明日先詣春塘臺時刻待下敎文試處所以兼設磨鍊事分付
정조 24년
有政吏批判書徐龍輔進參判李書九進參議洪樂游在外行都承旨李集斗進以李冕膺爲禮曹參判李翊模爲工曹參判李東冕爲吏曹佐郞朴鍾淳爲奏請書狀官工曹參議高廷憲仍任事承傳養賢主簿安廷善單付前守衛官延東源今加通政朝官年七十加資事承傳折衝金聲玉親臨春塘臺西北別付料試射柳葉箭貫一中邊二中金仁弼親臨春塘臺西北別付料試射時柳葉箭三巡貫一中邊七中今加嘉善加資事承傳
정조 24년
兵批判書趙鎭寬進參判閔台爀病參議成鼎鎭病參知朴崙壽入直左副承旨尹序東進以金孝先金擎玉李喆完裵行範李遇春金泰有爲加設同知黃遾姜柱老金廷龜延東源羅必觀朴鼎彬爲加設僉知同知單朴枝萬僉知單金道游宣傳官單李吉會陞實事承傳護軍鄭大容李益運副護軍崔獻重任希遠以上竝單付
정조 24년
李集斗以內醫院都提調意啓曰提調李秉鼎今日問安不爲仕進卽爲牌招何如傳曰允
정조 24년
以內醫院提調李秉鼎牌不進推考傳旨傳于李集斗曰許遞前望單子入之
정조 24년
傳于曺錫中曰未肅拜禮曹參判許遞前望單子入之
정조 24년
禮曹堂上前望單子入之參判曺允大參議韓用鐸落點
정조 24년
以京畿監司徐鼎修狀啓薦新生葦魚限內不得封進惶恐待罪事傳于李集斗曰勿待罪事回諭
정조 24년
以江華留守洪明浩狀啓長寧殿所懸薍簾端午祭享兼告由修改事令該曹稟旨分付傳于曺錫中曰依狀請施行事回諭
정조 24년
掌令曺允遂啓曰臣於見職夫豈有一分堪承之望而除旨遽降召牌踵臨試場旣迫往役爲重他不暇顧章皇出肅而第臣於本府旣經亞憲揆以公格勢難仍冒試役纔畢今始來避所失尤大請命遞斥臣職答曰依啓
정조 24년
韓致應以戶曹言啓曰文昭殿碑閣蠶壇碑閣追慕洞碑閣淨業院碑閣流霞亭依定式發遣本曹郞廳奉審則蠶壇碑閣淨業院碑閣姑無頉處文昭殿碑閣雨漏二庫樑上塗灰剝落追慕洞碑閣瓦子及四面墻垣瓦子庫庫脫落流霞亭雨漏三庫墻垣三間頹圮分付各該司使之卽速修改之意敢啓傳曰知道
정조 24년
韓致應以戶曹言啓曰臣在學與正郞臣李靖模依定式進詣鄕校洞於義宮奉安閣奉審則無頉處仍詣彰義宮奉審則藏譜閣蘆簾三浮遮陽一部蓋覆朽傷雉尾箒二柄雉尾破傷壹淸軒雨漏三庫西邊中門雨漏一庫南行閣雨漏二庫玖思齋雨漏一庫六德齋雨漏二庫四美堂雨漏三庫南墻一間頹圮中門二隻破傷八祥檻南邊板門二隻破傷七相樓雨漏一庫廣窓一隻破傷日閑齋西邊中門朴工及方椽一箇腐傷分付各該司使之卽速修改而亦令本曹郞廳監董擧行之意敢啓傳曰知道每朔中官摘奸若這卽執頉豈有草記乎此後奉審必以當該摘奸中官論罪措語而修改之節雨漏外量給物力使之擧行可也
정조 24년
韓致應以宣惠廳言啓曰兩南所封三月令宗廟薦新蕨菜三月內當爲封進而今年節早限內不得封進之意敢啓傳曰知道
정조 24년
尹序東以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 24년
尹序東以兵曹言啓曰今三月各廳堂下武臣朔試射臣曹連因有故不得爲之之意敢啓傳曰知道
정조 24년
尹序東以武二所試官意啓曰臣所今日平明開場鐵箭自蓋字試取入格者講書兼試而擧子尙此夥然恐有遲滯之慮兩防牌外加設兩防牌之意敢啓傳曰知道緩緩試取惟於今日內修正榜目可也
정조 24년
尹序東以武二所試官意啓曰臣所今日鐵箭自蓋字至景字應射擧子二千八百五十人內入格二百二十七人兼試講書入格九十六人矣自鐵箭開場日至今日鐵箭入格合一千八十一人講入格合二百四十八人而鐵箭今已畢試修正榜目之意敢啓傳曰知道
정조 24년
尹序東以禁衛營言啓曰依定式臣有大進詣南壇奉審摘奸則壇上與階砌紅箭門內外俱爲無頉松木則毋論新舊植漸就蒼鬱而禁樵禁松守護等節另加申飭之意敢啓傳曰知道
정조 24년
庚申三月三十日辰時上御誠正閣藥房入診入侍時都提調李時秀右承旨南履翼左副承旨尹序東假注書李泳夏記注官金景煥承膺祚原任直閣沈象奎醫官柳光翼金孝儉李敬培朴春源李惟鑑以次進伏上曰上注書使之入來賤臣承命出傳注書洪奭周進伏時秀曰昨今日氣不調聖體若何上曰一樣矣時秀曰王大妃殿氣候何如上曰一樣矣時秀曰惠慶宮氣候數日間益向差勝乎上曰與數日前一樣矣時秀曰寢睡水剌之節何如上曰寢睡或多頗穩之時而手部瘡口尙不完合指間或有浮氣不勝焦悶矣上曰二直提學入侍賤臣承命出傳二直提學李晩秀進伏時秀曰醫官待令入診何如上曰置之可也上敎序東曰承旨之今番新資可謂辛苦得之金近淳之尙在綠袍與此承旨一般而此於渠亦可謂好消息也及第人尹鼎烈與承旨爲幾寸親乎序東曰臣之兄子也上曰今番到記趙庭和之又復登第壯哉壯哉兄弟三人同時赴殿試者古亦有此否時秀曰古亦未聞之事也上曰今日雩祀壇進去都承旨祭器監滌後卽爲入來亞獻官則罷享後陪進神位板奉安于神室卽爲來到闕外微稟後退去事分付奭周承命出傳上曰殿試當在三明而放榜日字甚迫許多擧行必有窘急之患何以則好乎時秀曰事甚難處矣上曰殿試試券之不爲易書或有其例乎時秀曰臣未之聞矣上曰易書書吏古例則不過三十人而足矣如或過多則不無爲弊之端今番易書之役雖極浩大必無過百人之意分付吏判可也但所爲悶者前期一日收捧呼名紙一千五百餘張當日盡爲安寶然後可以及之而此非一二尙瑞院官員所可擧行者故當令武兼宣傳官等分力替行而實無暫時了當之望至於呈券後紙面黑抹隨處安寶一試券之內當不知爲幾處且入門後頒紙時許多試券亦無一齊速頒之道以此以彼當日出榜非所可論而若過初四日不出則事多掣礙矣晩秀曰然矣上曰試官則初二日來宿於春塘臺可乎晩秀曰此則處所入稟姑未下待處所定然後從當稟定矣上曰儒生入門當於集春月覲兩門中爲定開門則初二夜爲之行禮及懸題待開東爲之而今番則異於初試時法禁不可蕩然場中申飭及入門搜挾等節當從嚴爲之此意一體分付於成均館使儒生無至犯禁初二日夕前來會門外以待開門而至於八十以上人不必用此例待曉入之可也晩秀曰當依敎知委矣上曰成均館久任郞廳爲誰晩秀曰安廷善金履喬也上曰兩人處各別嚴飭若有擧行之一毫不勤是豈擇差之本意乎隨處殫竭無至罪過事亦爲分付可也晩秀曰殿試時試所承旨不可以生手擧行擇差恐好矣上曰近日視事何不入稟問于政院可也奭周承命出回奏曰自昨冬停之待日暖間當入稟云矣上曰庭試唱榜後入稟可也命時秀先退上曰完伯辭疏許施爲難强勉亦難俄者大臣登筵時忘未及問注書往問遞仍當否於右相可也奭周承命出命退諸臣以次退出
정조 24년
庚申三月三十日辰時上御重熙堂同副承旨有司堂上入侍時同副承旨曺錫中記事官洪奭周記注官金景煥承膺祚有司堂上李書九以次進伏訖上曰湖南伯事問於右相則右相何以爲答云耶錫中曰右相以爲以事體言則因其臺臣之言而遞道臣之職有所如何以事勢思之則公務亦必無酬應之理本道事極爲可悶矣上曰然則右相與領左相往復商議以爲指一稟奏之地也嶺伯辭疏亦未賜批其病狀果如何云耶書九曰羸敗殊甚頗有自危之意云而其間之差可與否未能的知矣上曰原疏還下送可也道伯之窠一出則爲其擇差之難甚爲費慮矣湖南之右沿一帶漸有十室九空之歎加之以昨再昨兩年之頻歉言念民勢實切悶然矣書九曰荐歉之餘民勢必多難支矣上曰昨年災結亦必眞有不足之歎矣往在甲寅以海南事有所費慮而今則果已復舊乎書九曰似未復舊矣上曰殿試擧行甚爲難矣方欲多出假承旨分所主管而亞銓亦當參其中矣能書吏之分排多至一百六十人云何其如是夥然也書九曰應試者殆近一千六百人以一人十張分排故自致如此矣近來各司下吏之能書者絶罕又甚遲鈍雖一人十張亦難於一日內訖役矣上曰百名亦是無於古之例而創出於年前況過百名乎只以百名磨鍊好矣文所則安寶頒紙之際必致遲滯當令諸承旨分掌擧行而武所之千餘名擧子必多雜遝之弊近規每於唱榜時入格擧子以各道分排屬之各營門使之檢飭矣今於殿試時亦依此例直赴殿試及會試者以其入格時各營別單及各道狀啓詳考分屬原榜初試則以其所居之道分屬於兵曹及各軍門令各該營將校率領檢飭以爲外打點時整齊之地而各道中每邑又定首擧子使之次知則武所擧行亦可就緖同副承旨知此意預爲約束於兵判訓鍊院堂上及宣傳官而無論大小科試訓鍊院例皆主之而近來則親臨試射本院堂上亦皆不入另加申飭也文所雖於三更開門頒紙之際必致天明矣初四日可以出榜乎書九曰易書之遲滯似難從速出榜矣上曰鐵箭若於訓鍊院分所則設御座承史進去而出入曲拜試官行禮等節一依殿座例爲之矣仍命書榻敎曰近來鐵箭勸奬之時二所入格若是夥然可知其關西武士之多入也且一所三所則六兩講入格者皆付之榜中而二所之人多窠窄而多入於沙汰中者豈不斑駁乎二所關西武士兩技入格者別錄皆令許付殿試六兩單技入格者亦爲別錄許付而單技之類柳葉箭二分六兩百三十步二技取二技以示一視西北別異其規之意若此則二所榜目除關西只以京二部及諸道入格者充二百六十餘人之名數事分付仍命退諸臣以次退出
정조 24년
行都承旨李集斗坐直行左承旨李書九坐行右承旨李益運坐左副承旨徐有聞坐右副承旨南履翼坐同副承旨曺錫中坐直注書洪奭周仕金啓溫病假注書李泳夏仕直事變假注書李致祜仕
정조 24년
承旨前望單子入之李益運李書九徐有聞落點
정조 24년
曺錫中啓曰臣與右副承旨韓致應伴直矣纔已許遞伴直無人右副承旨南履翼所當牌招而拘於廳規不得請牌何以爲之敢稟傳曰牌招
정조 24년
以禮曹判書李晩秀初度呈辭傳于曺錫中曰昨日僚堂之許遞一款處義云雖過矣此等處體諒正合禮使許遞
정조 24년
兵曹口傳政事大護軍李晩秀
정조 24년
南履翼以弘文館言啓曰新除授校理張至冕時在慶尙道星州地經筵入番事緊請斯速乘馹上來事下諭傳曰依啓
정조 24년
曺錫中以兵曹言啓曰卽接濟州牧使鄭觀輝牒呈本曹辭意則以壬子式年武科初試陳試人李邦潤等許赴今番會試事報來矣其中李邦輔李邦潤初無陳試公文則到今年久之後無以憑考科法至嚴不可許赴至於李東燁則其後乙卯庭試時已爲許赴本曹有置簿書蹟旣經一番會試則渠雖海外無識之類其習極爲駭痛今方移關以爲嚴處之地而該牧使之未能照察有此謬報者不察莫甚當該濟州牧使鄭觀輝從重推考何如傳曰本曹若能別白知委則李東燁何以更來乎其外兩人旣無文蹟則尤非渠罪各年當該堂上推考科場至嚴三人所謂會試竝勿施此後濟州人過會試或殿試後帖文爻周之意自本曹文移牧使處以爲憑考之地可也口傳分付上來三人明日判堂招致待令月覲門外微稟
정조 24년
曺錫中以禁衛營言啓曰本營哨官金鎭赫受由過限依例汰去之意敢啓傳曰知道
정조 24년
庚申四月初一日辰時上御重熙堂右副承旨入侍時右副承旨韓致應假注書李泳夏記注官金景煥承膺祚以次進伏訖致應曰雩祀壇亞獻官徐有聞來言享事順成後依昨日下敎陪進神位板奉安于神室以來云矣
정조 24년
上曰亞獻官入來乎致應曰去夜來到闕門外微稟矣命退承史以次退出
정조 24년
庚申四月初一日未時上御便殿同副承旨入侍時同副承旨曺錫中記事官洪奭周記注官金珍恪金景煥以次進伏訖命書榻敎曰關西之移來他所者兩技單技人一體別錄許赴北關武士依此例一所貫邊與講之窠窄見拔者夥然云比二三所可謂斑駁此類添赴又命書傳敎曰左副承旨右副承旨許遞與未差之代前望單子入之又命書榻敎曰吏曹參判前望單子入之上曰明日試官牌試望啓下後出之也仍命退承史以次退出
정조 24년
行都承旨李集斗訓鍊院試所進行左承旨李書九別入直行右承旨李益運別入直左副承旨徐有聞坐直右副承旨南履翼別入直同副承旨曺錫中坐直假承旨曺允大別入直金履翼別入直李尙度別入直金載翼別入直徐英輔別入直趙弘鎭別入直注書洪奭周別直入金啓溫病假注書李泳夏仕直事變假注書李致祜仕
정조 24년
備忘記慶尙左兵使李喆運下直長弓一張長箭一部片箭一部筒兒一箇賜給傳于曺錫中曰同副承旨入侍
정조 24년
兵曹口傳政事以徐邁修爲都摠管李彦植爲副摠管副護軍尹序東韓致應竝單付
정조 24년
內醫院提調前望單子入之金載瓚落點
정조 24년
吏曹口傳政事以李薰徽爲禁府都事
정조 24년
傳于曺錫中曰承旨房仍左副承旨爲禮房同副承旨爲軍士房
정조 24년
吏曹口傳政事大司成單鄭大容
정조 24년
臺諫前望單子入之掌令南涑正言洪時濟落點
정조 24년
以全羅假都事參禮察訪金光遇狀啓本道觀察使趙宗鉉廢却公務都事所當替行而都事金必宣未及赴任判官沈養之今方待勘臣以假都事不得已代爲擧行緣由馳啓事傳于曺錫中曰蔭倅何敢於勘處前以待勘等語登諸公文報營乎該倅令該府拿處廢務過矣假都事亦何可差出乎狀啓還下送如此則未査問沿邑該倅皆司處義乎寧有如許紀綱情勢自情勢體統自體統旣在其職任其所爲豈成說乎各別嚴飭之意回諭
정조 24년
以黃海監司徐榮輔狀啓莫重薦享所用石首魚月令之內不得封進當該差使員康翎縣監崔祥岳依事目罷黜臣亦惶恐待罪事傳于李書九曰卿則勿待罪守令罷黜分揀事回諭
정조 24년
徐有聞以禮曹言啓曰來四月初三日王世子冠禮冊儲慶科庭試文科殿試時節目當爲磨鍊而凡於殿試親臨與命官前期稟旨後磨鍊節目事曾有定式矣今番則何以爲之而處所以何處爲之乎敢稟傳曰春塘臺親臨磨鍊可也
정조 24년
尹序東以禮曹言啓曰卽接奎章閣移文則御考恩賜直赴殿試戊午六月御定冊子校正書寫儒生應製幼學高廷鳳直赴會試乙卯四月上齋生應製進士李光顯丁巳九月駕過十邑儒生應製生員李修演去三月上齋生應製給二分進士李台升給一分進士柳佺李運英李在誠等七人以前所受直赴及給分帖來納故依節目成小帖粘連分給後知委禮曹及四館所區別許赴事啓稟蒙允事移文而四館所牒呈內庚申三月人日製入格幼學金秀鍾李南翼同月春到記製述入格生員沈英錫閔耆玄進士趙庭和殿講入格幼學李集運竝直赴殿試同月三日製入格幼學尹定鎭同月春到記製述人入格進士李文福竝直赴會試事命下而依例分等許赴事報來矣御考恩賜幼學高廷鳳及試考幼學金秀鍾等七人直付殿試御考恩賜直赴會試及給分進士李光顯等六人試考直赴會試幼學尹定鎭等二人今番慶科殿試旣兼會試依例許赴事分付何如傳曰允
정조 24년
尹序東以禮曹言啓曰無論大小科陳試許赴人具由草記事曾有定式矣甲寅二月庭試初試入格幼學睦仁爲乙卯八月庭試初試入格幼學李廷瑞俱以應頉陳試追後來呈矣取考各人等陳試文跡則京而漢城府外而營本官公文明白無疑而凡係父子俱參與朞服未葬前竝許陳試法典所載矣睦仁爲等二人今番殿試旣兼會試依例許赴而濟州幼學梁之薀辛亥九月本牧式年文科初試入格以海外之人受公文今始上來一體許赴何如傳曰允
정조 24년
曺錫中以兵曹言啓曰今此慶科庭試別試武科殿試時直赴殿試人及會試人應試應頉別單書入之意敢啓傳曰知道
정조 24년
曺錫中以兵曹言啓曰來四月初三日王世子冠禮冊儲慶科庭試別試武科殿試節目當爲磨鍊而凡於殿試親臨與命官前期稟旨後磨鍊事曾有定式矣今番則何以爲之而處所以何處擧行乎敢稟傳曰春塘臺親臨磨鍊可也
정조 24년
曺錫中以壯勇營言啓曰今此慶科庭試殿試時本營直赴人應試應頉區別別單前已啓下矣又有將官將校試射及鄕武士月課時直赴人故追別單書入而直赴會試人廣州鄕武士金完宅楊州鄕武士李貴得安興實加平鄕武士沈岳只拜峯鎭鄕武士金順大張仁元洪湯連洪得龍金昌成韓光太朴福三鷺梁鎭鄕武士金得伊鄭東義宋漢應等謹依下敎拔去之意敢稟傳曰知道分付兵曹試記卽爲釐正可也
정조 24년
曺錫中以訓鍊都監言啓曰今四月初二日春塘臺經宿時因兵曹節目金虎門軍六十名除出把摠金宅和哨官張鉉擧率領挾輦侍衛而待標信擧行北營標下軍三十名依定式除標信除出千摠趙岱率領集春門外把守雜人一切嚴禁事畢後各還直所之意敢啓傳曰知道
정조 24년
曺錫中以訓鍊都監言啓曰今四月初三日春塘臺親臨王世子冠禮冊儲慶科庭試別試文武科殿試時因兵曹節目西營軍二十五名哨官李榮培廣智營軍二十五名哨官沈學祖集春營軍二十五名哨官李應權東營軍二十五名哨官李鎭國出番軍二哨二百四十四名千摠鄭彦衡哨官金命嶷李重葉率領設布帳外排立而待標信擧行北營標下軍三十名依定式除標信除出把摠林擎翰率領外把守出番軍三哨自集春門外左右邊至石橋排立作門雜人一竝嚴禁事畢後入直軍各還直所出番軍解送之意敢啓傳曰知道
정조 24년
曺錫中以御營廳言啓曰今四月初三日春塘臺親臨慶科庭試別試文武科殿試時依兵曹節目銅龍門入直軍二十七名建陽門入直軍二十名內各留營直五名各該入直將官率領仍直餘皆待標信除出新營入直軍三十三名內除營直五名依例除標信除出入直千摠李膺運哨官金衡遠率領設布帳外環圍出番鄕軍二哨千摠李文喆哨官金楗高玉衡率領月覲門外排立作門雜人馬一切禁飭而事畢後各處入直還爲入直之意敢啓傳曰知道
정조 24년
南履翼以義禁府言啓曰明日親臨春塘臺慶科庭試文武科殿試時都事丁若衡金應一朴宗民赴擧而當直入直都事月覲門靑陽門集春門不老門丹楓亭禁亂都事外本府入直都事訓鍊院分所禁亂都事公事回公都事無以推移都事尹光時不仕之代令該曹口傳差出假都事二員亦令該曹口傳擇差以爲分排之地何如傳曰允
정조 24년
庚申四月初二日卯時上御便殿同副承旨入侍時同副承旨曺錫中記事官洪奭周記注官金景煥承膺祚以次進伏訖命書榻敎曰明日殿試時武所鐵箭及西北別錄武士當分試分試處所訓鍊院爲之事分付直赴殿試人捧講帳殿當分三所試官各三員擬入又命書榻敎曰明日武所命官殿試訓鍊院分所時領議政爲命官又命書榻敎曰都摠管李義弼副摠管鄭日煥許遞令該曹口傳差出寶劍望筒修正又命書榻敎曰吏曹參判曺允大行護軍金履翼李尙度行副護軍金載翼刑曹參議趙弘鎭行副護軍徐英輔假承旨差下錫中曰在前庭試會試兼殿試時有三更一點留門之例有罷漏後留門之例而今番則初試額數旣是千人直赴及恩賜之應試者又夥然而入門之後又當頒紙留門若晩則擧行自當遲滯諸議皆以爲趁早開門然後似無窘束之慮而頒紙等節可以整齊云依年前已行之例以三更一點開門似好故敢此仰達矣上曰依爲之出擧條仍命退承史以次退出
정조 24년
庚申四月初二日辰時上詣春塘臺殿座入侍時行都承旨李集斗行左承旨李書九行右承旨李益運左副承旨徐有聞右副承旨南履翼同副承旨曺錫中假承旨曺允大金履翼李尙度金載翼徐英輔趙弘鎭記事官洪奭周假注書李泳夏記注官承膺祚記事官李存秀以次侍立上具翼善冠衮龍袍乘輿出交泰門永淸門駕至明政門前路敎錫中曰舊例親臨殿試時必洞開正門以示重事體之意今見弘化門尙不放鑰此亦今人昧例之致須卽洞開待殿試徹場後下鑰可也命書駕前下敎曰前大司成鄭大容仍任仍由光德門明光門靑陽門詣暎花堂降輿陞座命書榻敎曰殿試時武所鐵箭及西北別錄武士當分試分試處所訓鍊院爲之事分付直赴殿試人捧講帳殿當分三所試官各三員擬入上曰以吏禮判爲講分所試官書塡於亞卿試官望之上命書榻敎曰武所命官殿試訓鍊院分所時領議政爲命官又敎曰諸試官卽爲出牌而領相及大提學勿爲出牌領相則卽爲入來自此直往試所之意遣史官傳諭上曰儒生呼名紙收捧之數合爲幾何晩秀曰爲一千三百六十矣上曰文試所以五處分排而薑田爲一所右承旨進去不老門爲二所左承旨進去臥獜坪爲三所假承旨曺允大進去壯元峯爲四所假承旨金履翼進去丹楓亭爲五所假承旨李尙度進去整齊而呈券則皆令帳前爲之以儒生入門之數均排各所無有雜亂之弊可也益運曰每一所以二百七十餘人分排則似得均平矣上曰諸承旨爛商從便爲之呼名紙安寶及呈券後墨抹處安寶之役極爲浩大尙瑞院假官武兼宣傳官使之待令擧行可也書九曰儒生出去時不可由入來之門更從他門出送以爲整飭之地恐好矣上曰舊例卽然而今番事勢不可無這間闊狹矣上敎集斗曰承旨則待試官入來進去於訓鍊院試所而命官殿試之規廢已久矣今人多昧古例故於此等處或至疎忽必須各別嚴飭以尊體統而御座前出入曲拜及班次行禮一如親臨擧行宣傳官以下勿令陞殿開場則待天明爲之可也集斗曰謹當依敎擧行矣命書榻敎曰帳殿武所考官兼內乘申鴻周參考官直閣金近淳加差下上曰帳殿武所假承旨徐英輔擧行武講一所右副承旨擧行三所假承旨趙弘鎭進去二所假承旨金載翼進去仍命濟州武士三人等應射上曰兵判及摠管一人爲試官可也上曰訓鍊院分所試官命官以下皆入侍賤臣承命出與領議政李秉模刑曹參判申大顯行護軍柳孝源吳毅常副護軍李顯默訓鍊正李石求副司果元永胄等偕入進伏秉模曰日氣太暖聖體若何上曰一樣矣秉模曰臨殿必至多日離次勞動不勝憂慮矣上曰訓鍊院試所卿當以試官進去而命官殿試久未爲之故今人莫知其事體之嚴重若於試場之際或有雜亂不齊之弊則虧損國體容有極哉今以卿爲命官欲令八方擧子知殿試事體之自別卿須體予至意務尊國綱而今日先往整齊可也秉模曰謹依聖敎奉行矣上曰夏享大祭獻官領相之代以右相改付標可也賤臣承命出傳上敎孝源曰明日訓鍊院試所開場時訓局軍二哨先爲定送使之羅立禁雜人事分付訓將可也上曰慶尙左兵使入侍賤臣承命出與慶尙左兵使李喆運偕入進伏命錫中宣諭訖喆運先退上曰承旨無一人在座極爲駭然命書榻敎曰當該諸承旨竝從重推考益運曰侍臣不可不備員而臺諫無一人入來勢將以監察茶時矣上曰諸臺使之催促入來益運曰臺諫中持平鄭魯榮聞有實故其餘諸人未知有何實故而屢度催促終不入來今則門鑰已下矣命書榻敎曰兩司中在外人許遞與未差之代前望單子入之待下批牌招察任又命書榻敎曰都摠管李義弼副摠管鄭日煥許遞令該曹口傳差出寶劍望筒修正又命書榻敎曰都摠管徐邁修許遞前望單子入之三更時至命留門入儒生上曰試券割封時或易刀痕之侵及所塡字劃而至於天字軸之天字敬謹何如而割封時或不致愼則有欠敬天之義承旨以此意申飭割封官天字軸割封時各別審愼而因爲四館所謄錄永久遵行可也仍命儒生呼名頒紙上曰自一所儒生先爲頒紙可也入小次諸臣輪回權退
정조 24년
行都承旨李集斗訓鍊院試所進行左承旨李書九坐行右承旨李益運坐左副承旨徐有聞坐直右副承旨南履翼坐同副承旨曺錫中坐直注書洪奭周鑄字所直金啓溫病假注書李泳夏仕直事變假注書李致祜仕
정조 24년
傳于李書九曰抄啓文臣洪命周遭故云別致賻令該曹依例輸送
정조 24년
傳于徐有聞曰科次入侍
정조 24년
吏曹口傳政事以李魯春爲禮曹參判
정조 24년
李書九以吏曹言啓曰昨日口傳政義禁府都事望李薰徽與本曹佐郞李東冕有同姓三寸叔姪應避之嫌而臣矇未覺察遽然照擬至蒙恩點不能照檢之失誠不勝惶恐而原望筒勿施其代更爲口傳備擬以入之意敢啓傳曰知道
정조 24년
吏曹口傳政事以李仁祐爲禁府都事
정조 24년
曺錫中以兵曹言啓曰今日殿試時直赴殿試人親騎衛文尙龜等四百六十二人直赴會試人閑良張大維等二百二十四人隨其錄名許赴之意敢啓傳曰知道
정조 24년
曺錫中以都摠府言啓曰今日入直內三廳武兼禁軍及軍兵等當爲中日試射而春塘臺親臨王世子冠禮冊儲慶科庭試別試文武科殿試相値不得爲之之意敢啓傳曰知道